L 119/104
ET
Euroopa Liidu Teataja
5.5.2023
(7)
Teatavaid kaupu kasutatakse muuks otstarbeks kui toiduks ja nende puhul kohaldatakse teatava saasteaine suhtes leebemaid piirnorme või ei kohaldata neid üldse.
Selleks, et saasteainete piirnorme sellise toidu puhul tõhusalt rakendada, on asjakohane nende toitude jaoks kehtestada sobivad märgistamist käsitlevad sätted.
(8)
Teatavad Läänemere piirkonnast pärit kalaliigid võivad sisaldada suures koguses dioksiine, dioksiinitaolisi polüklooritud bifenüüle (edaspidi „dioksiinitaolised PCBd“) ja mittedioksiinitaolisi polüklooritud bifenüüle (edaspidi „mittedioksiinitaolised PCBd“).
Märkimisväärne osa nendest Läänemere piirkonna kalaliikidest ei vasta piirnormidele ja tuleks seega tarbitava toidu hulgast välja jätta, juhul kui piirnorme kohaldatakse.
Kala väljajätmine toidu hulgast võib aga avaldada negatiivset mõju Läänemere piirkonna elanikkonna tervisele.
(9)
Nii Lätis, Soomes kui ka Rootsis on kehtestatud süsteem, millega tagatakse, et lõpptarbijaid teavitatakse kindlaks määratud haavatavatele elanikkonnarühmadele suunatud toitumisalastest soovitustest piirata Läänemere piirkonnast pärit kala tarbimist, et vältida terviseriske.
Seepärast on asjakohane säilitada Lätile, Soomele ja Rootsile tehtav erand, mis võimaldab neil lubada lõpptarbija jaoks tähtajatult oma vastavale turule viia Läänemere piirkonnast pärit teatavat liiki kala, mille dioksiinide ja/või dioksiinitaoliste PCBde ja/või mittedioksiinitaoliste PCBde sisaldus on suurem kui käesolevas määruses sätestatud.
Selleks et komisjon saaks olukorda jälgida, peaksid Läti, Soome ja Rootsi esitama komisjonile igal aastal aruande meetmete kohta, mida nad on võtnud lõpptarbijate tõhusaks teavitamiseks toitumisalastest soovitustest ning tagamaks, et teistes liikmesriikides ei turustata piirnormidele mittevastavat kala ja sellest saadud tooteid, samuti nende meetmete tõhususe kohta.
(10)
Vaatamata heade suitsutamistavade võimalikult ulatuslikule rakendamisele ei ole polütsükliliste aromaatsete süsivesinike (PAHide) praegused piirnormid mitmes liikmesriigis saavutatavad teatavat liiki traditsiooniliselt suitsutatud lihas ja lihatoodetes ning traditsiooniliselt suitsutatud kalas ja kalandustoodetes, mille puhul suitsutamistavasid ei saa muuta ilma toidu organoleptilisi omadusi oluliselt muutmata.
Seega, kui piirnorme kohaldataks, kaoksid sellised traditsiooniliselt suitsutatud tooted turult, mis tooks kaasa paljude väikeste ja keskmise suurusega ettevõtete sulgemise.
See kehtib teatavat liiki traditsiooniliselt suitsutatud liha ja suitsulihatoodete puhul Iirimaal, Hispaanias, Horvaatias, Küprosel, Lätis, Poolas, Portugalis, Slovakkias, Soomes ja Rootsis ning teatava liiki traditsiooniliselt suitsutatud kala ja suitsutatud kalandustoodete puhul Lätis, Soomes ja Rootsis.
Seepärast tuleks ainult kõnealuste liikmesriikide jaoks säilitada teatavat liiki traditsiooniliselt suitsutatud liha ja suitsulihatoodete ning traditsiooniliselt suitsutatud kala ja suitsutatud kalandustoodete puhul kohalikku tootmist ja tarbimist hõlmav tähtajatu erand.
(11)
Liikmesriigid peavad koguma ja esitama andmeid ametlike kontrollide ja saasteainete seire kohta vastavalt kontrolli­ kavadele ja saasteainete ametliku kontrolli erinõuetele, mis on sätestatud komisjoni delegeeritud määruses (EL) 2022/931 (3) ja komisjoni rakendusmääruses (EL) 2022/932 (4).
On soovitatav, et liikmesriigid, toidukäitlejad ja teised huvitatud isikud peaksid tegema teatavate konkreetsete saasteainete, mille kohta on vaja rohkem esinemist käsitlevaid andmeid, esinemissageduse seiret ning esitama selle tulemuste kohta aruande, samuti aru andma ennetusmeetmete rakendamisel saavutatud edusammudest, et komisjonil oleks võimalik hinnata, kas olemasolevaid meetmeid on vaja muuta või vastu võtta lisameetmeid.
Samadel põhjustel on asjakohane, et liikmesriigid edastavad komisjonile teavet, mida nad on kogunud muude saasteainete kohta.
(3) Komisjoni 23. märtsi 2022. aasta delegeeritud määrus (EL) 2022/931, millega täiendatakse Euroopa Parlamendi ja nõukogu määrust (EL) 2017/625, sätestades ametliku kontrolli normid seoses toidus esinevate saasteainetega (ELT L 162, 17.6.2022, lk 7).
(4) Komisjoni 9. juuni 2022. aasta rakendusmäärus (EL) 2022/932 toidus esinevate saasteainete ametliku kontrolli tegemise ühtse praktilise korra, mitmeaastaste riiklike kontrollikavade konkreetse täiendava sisu ja nende kavade koostamise täiendava erikorra kohta (ELT L 162, 17.6.2022, lk 13).